作者:呂溫
標題:奉敕祭南嶽十四韻
內容:皇家禮赤帝，謬獲司風域。致齋紫蓋下，宿設祝融側。鳴澗驚宵寐，清猿遞時刻。澡潔事夙興，簪佩思盡飾。危壇象嶽趾，秘殿翹翬翼。登拜不遑願，酌獻皆累息。贊道儀匪繁，祝史詞甚直。忽覺心魂悸，如有精靈逼。漠漠雲氣生，森森杉柏黑。風吹虛簫韻，露洗寒玉色。寂寞有至公，馨香在明德。禮成謝邑吏，駕言歸郡職。憩桑訪蠶事，遵疇課農力。所願風雨時，回首瞻南極。